Den danske badmintonspiller Jan Ø. Jørgensen havde relativt let spil, da han søndag vandt German Open i Mülheim an der Ruhr. Danmarks bedste herresinglespiller skulle kun bruge to sæt på at besejre indoneseren Dionysius Hayon Rumbaka, som havde nået spillet fornemt i ugens løb og nåede finalen trods en status som useedet. Sætcifrene blev så sikre som 21-12 og 21-13. Fra en snæver føring på 10-8 i andet sæt, tog danskeren seks point i træk og punkterede spændingen. Dermed fik Jan Ø. Jørgensen en god optakt til All England-turneringen, som begynder i næste uge. Seneste danske herresingle-vinder i German Open var Niels-Christian Kaldau i 2002. Tidligere søndag vandt Kamilla Rytter Juhl og Mads Pieler Kolding den rent danske finale i mixeddouble over Christinna Pedersen og Joachim Fischer i to sæt.

Opsummering:
Jan Ø. Jørgensen var et par klasser over sin modstander i finalen i badmintonturneringen German Open.